ສຫລ ພ້ອມທີ່ ຈະວາງ ມາດຕະການ ລົງໂທດ ຕໍ່ຈີນ ໃນຂໍ້ຫາ ລັກເຈາະຂໍ້ມູນທາງໄຊເບີ້
ການຕັດສິນໃຈ ຂັ້ນສຸດທ້າຍ ຍັງບໍ່ທັນມີເທື່ອ ກ່ຽວກັບມາດຕະການລົງໂທດ ຊຶ່ງອາດ ກ່ຽວພັນກັບ ການອາຍັດ ຊັບສິນ ​ແລະ ກີດ​ກັນ ການ​ດຳ​ເນີນ​ທຸລະ​ກິດຕ່າງໆ.
ສະຫະລັດ ແມ່ນພ້ອມທີ່ຈະຕອບໂຕ້ ການສອດແນມທາງອິນເຕີເນັດ ຫຼື cyber ນັ້ນ ດ້ວຍການວາງມາດຕະການລົງຫຼາຍຢ່າງ ຕໍ່ບັນດາ ບຸກຄົນ ແລະ ບໍລິສັດຕ່າງໆ ຜູ້ທີ່ໄດ້ຮັບຜົນປະໂຫຍດ ຈາກການລັກ ເອົາຂໍ້ມູນລັບທາງການຄ້າ ອີງຕາມການລາຍງານຂອງໜັງສືພິມ The Washington Post ເມື່ອຕອນແລງວັນອາທິດວານນີ້ ໂດຍການອ້າງອີງເຖິງບັນດາເຈົ້າໜ້າທີ່ ຜູ້ທີ່ບໍ່ປະສົງອອກຊື່ ໃນ ລັດຖະບານ ຂອງປະທານາທິບໍດີ ບາຣັກ ໂອບາມາ ຊຶ່ງໜັງສືພິມນັ້ນ ກ່າວວ່າ ສະຫະລັດ ຍັງບໍ່ໄດ້ຕັດສິນໃຈ ເທື່ອວ່າ ຈະອອກມາດຕະ ການລົງໂທດຫຼືບໍ່ ແຕ່ຄາດກັນວ່າ ການຕັດສິນໃຈແມ່ນຈະມີຂຶ້ນໃນ ໄວໆນີ້ ທ່ານໂອບາມາ ໄດ້ລົງນາມໃນ ຄຳສັ່ງຂອງປະທານາທິບໍດີ ເມື່ອວັນທີ 1 ເມສາ ຜ່ານມາ ທີ່ອະນຸຍາດໃຫ້ ກະຊວງການເງິນ ໃນການປຶກສາຫາລືຮ່ວມກັບ ລັດຖະມົນຕີຍຸດຕິທຳ ແລະ ລັດຖະມົນຕີຕ່າງປະເທດ ເພື່ອອາຍັດຊັບສິນຕ່າງໆ ແລະ ກີດກັນ ການດຳເນີນທຸລະກິດ ກັບບຸກຄົນໃດກໍຕາມ ທີ່ຮັບຜິດຊອບຕໍ່ການລັກເຈາະເອົາຂໍ້ມູນ ຂອງໜ່ວຍງານສະຫະລັດ ຫຼື ໄດ້ຮັບຂໍ້ມູນ ທີ່ເກີດຜົນໄດ້ທາງການເງິນ ບັນຫາດັ່ງກ່າວນັ້ນ ເປັນຈຸດເພັ່ງເລັງ ຂອງລັດຖະບານທ່ານໂອບາມາ ໃນປີນີ້ ລວມທັງການສ້າງຕັ້ງໜ່ວຍງານຂອງລັດໃໝ່ ໃນເດືອນກຸມພາ ທີ່ຜ່ານມາ ເພື່ອວິເຄາະການຂົ່ມຂູ່ຕໍ່ຄວາມໝັ້ນຄົງແຫ່ງຊາດ ດ້ານໄຊເບີ້ ແລະ ອອກຄຳສັ່ງປະທານາທິບໍດີ ອີກອັນນຶ່ງ ທີ່ຊຸກຍູ້ບັນດາບໍລິສັດຕ່າງໆ ໃຫ້ແລກປ່ຽນຂໍ້ມູນກ່ຽວກັບການຂົ່ມຂູ່ ລັກລອບເຈາະຂໍ້ມູນ ກັບລັດຖະບານ ແລະ ນຳກັນໃຫ້ຫຼາຍຂຶ້ນ ຈີນໄດ້ເປັນ ຈຸດເພັ່ງເລັງ ມາໄດ້ດົນນານແລ້ວ ຂອງການຖືກກ່າວຫາ ວ່າ ທຳການລັກລອບເຈາະຂໍ້ມູນຂອງບໍລິສັດອາເມຣິກັນຫຼາຍແຫ່ງ ແລະ ເປົ້າໝາຍແນໃສ່ໜ່ວຍງານລັດຖະບານນຳດ້ວຍ ໃນເດືອນພຶດສະພາຜ່ານມາ ສະຫະລັດ ໄດ້ຟ້ອງຮ້ອງ ເຈົ້າໜ້າທີ່ທະຫານຈີນ 5 ຄົນ ໃນຖານປະຕິບັດການ ສອດແນມ ຕໍ່ບໍລິສັດອາເມຣິກັນຈຳນວນນຶ່ງ ສ່ວນຈີນໄດ້ປະຕິເສດຕໍ່ຂໍ້ກ່າວຫາຕ່າງໆເຫຼົ່ານັ້ນ ການວາງມາດຕະການລົງໂທດ ຈະເປັນການຕອບໂຕ້ແບບແຕກຕ່າງ ໂດຍສະຫະລັດ ອັນເປັນວິທີອັນນຶ່ງ ທີ່ໜັງສືພິມດັ່ງກ່າວນັ້ນ ໄດ້ອ້າງອີງເຖິງຄຳເວົ້າຂອງເຈົ້າໜ້າທີ່ລັດຖະບານ ທ່ານນຶ່ງ ທີ່ກ່າວວ່າ ເປັນສ່ວນນຶ່ງຂອງ “ຍຸດທະສາດຮອບດ້ານ ເພື່ອປະເຊີນໜ້າກັບພວກກະທຳຄວາມຜິດ ” ເຈົ້າໜ້າທີ່ຄົນນັ້ນ ກ່າວອີກວ່າ ບາດກ້າວເຫຼົ່ານັ້ນ ຍັງລວມທັງ ຄວາມພະຍາຍາມດ້ານການທູດ ນະໂຍບາຍດ້ານການຄ້າ ແລະ ການບັງຄັບໃຊ້ກົດໝາຍ ແລະ ວ່າ ຖ້າເຮັດພ້ອມໆກັນແລ້ວ ມັນອາດສະແດງໃຫ້ຈີນເຫັນວ່າ ພຶດຕິກຳບາງຢ່າງນັ້ນ ຈະຕ້ອງສົ່ງຜົນກະທົບ ຕໍ່ສາຍສຳພັນ ລະຫວ່າງສະຫະລັດ ແລະ ຈີນ ເຈົ້າໜ້າທີ່ອີກທ່ານນຶ່ງ ໄດ້ຖືກອ້າງເຖິງຄຳເວົ້າ ໃນບົດລາຍງານ ທີ່ກ່າວວ່າ ໂດຍວາງມາດຕະການລົງໂທດຕ່າງໆນັ້ນ ອາດສົ່ງສັນຍານໃນສອງດ້ານ ຕໍ່ຈີນ ວ່າ ສະຫະລັດ ແມ່ນ “ຈະເລີ້ມຕໍ່ສູ້ຄືນ ດ້ວຍການສອດແນມທາງດ້ານເສດຖະກິດ” ແລະ ຕໍ່ບໍລິສັດສະຫະລັດຕ່າງໆ ວ່າ ພວກເຂົາ ຈະໄດ້ຮັບການສະໜັບສະໜູນຈາກລັດຖະບານ ມາດຕະການລົງໂທດທີ່ອາດເປັນໄປໄດ້ນັ້ນ ມີຂຶ້ນໃນຂະນະທີ່ ທ່ານໂອບາມາ ກຽມທີ່ຈະເປັນເຈົ້າພາບ ຕ້ອນຮັບປະທານປະເທດຈີນ ທ່ານສີ ຈິ້ນຜິງ ສຳຫລັບການເດີນທາງມາຢ້ຽມຢາມ ແລະ ງານລ້ຽງອາຫານຄ່ຳຂັ້ນລັດຖະບານ ໃນເດືອນກັນຍານີ້